《沃祥卿和前韵见寄再和答之》
宋代·方一夔

西转东移客兴阑，风枝惊鹊不曾安。孤吟愧我诗筒涩，百罚怜君酒令宽。

西阁梅林迷雨浦，画桥松韵接寒滩。相思一夜知何处，梦醒楼头钟欲残。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。